"วิชิต พยุหนาวีชัย" รับบทบาท CEO คนใหม่ของ SCAP
วิชิต พยุหนาวีชัย คว้าเก้าอี้ CEO คนใหม่ของ บมจ.ศรีสวัสดิ์ แคปปิตอล 1969 หรือ SCAP เร่งเครื่องดึงมือดีเปิดเกมธุรกิจสินเชื่อบุคคลและปล่อยกู้มอเตอร์ไซค์ใหม่ พร้อมเติมพอร์ตธุรกิจให้หลากหลายมากขึ้น ล่าสุดบอร์ดไฟเขียวจ่ายเงินปันผล 0.80 บาทต่อหุ้นวันที่ 24 กุมภาพันธ์ 2566
26 ม.ค. 2566

ที่ประชุมคณะกรรมการ บมจ. ศรีสวัสดิ์ แคปปิตอล 1969 หรือ SCAP มีมติแต่งตั้ง นายวิชิต พยุหนาวีชัย ดำรงตำแหน่ง ประธานเจ้าหน้าที่บริหาร (CEO) และกรรมการของบริษัทฯ ควบคู่ตำแหน่งกรรมการของ บมจ. ศรีสวัสดิ์ คอร์ปอเรชั่น ซึ่งถือเป็น CEO คนแรกของบริษัทฯ หลังจากการควบรวมกิจการเข้าสู่ตลาดหลักทรัพย์แห่งประเทศไทยเมื่อช่วงปลายปีที่ผ่านมา
 
นอกจากนี้ SCAP ยังดำเนินการปรับเปลี่ยนโครงสร้างการจัดการ และแต่งตั้งกรรมการใหม่ ที่ต่างเป็นผู้มีความรู้ ความสามารถ และชำนาญการในธุรกิจ แทนกรรมการเดิมที่ลาออก อาทิ แต่งตั้ง นายพินิจ พัวพันธ์ ขึ้นดำรงตำแหน่งประธานกรรมการและกรรมการท่านใหม่ 
 
ทั้งนี้เพื่อดำเนินนโยบายทางธุรกิจให้มีประสิทธิภาพ คล่องตัว และบรรลุเป้าหมายขององค์กร ในการประกอบธุรกิจสินเชื่อส่วนบุคคลที่ไม่มีหลักทรัพย์ค้ำประกันและสินเชื่อเช่าซื้อรถจักรยานยนต์ใหม่ โดยการแต่งตั้งมีผลตั้งแต่วันที่ 1 กุมภาพันธ์ 2566 เป็นต้นไป
 
อย่างไรก็ตาม ในฐานะผู้นำองค์กรคนใหม่ของนายวิชิต  ซึ่งพร้อมบริหารงานอย่างมืออาชีพด้วยประสบการณ์ในแวดวงการเงินมาอย่างยาวนานมากกว่า 30 ปี จากหลากหลายองค์กรของประเทศ โดยมีพันธกิจหลักในการสร้างชีวิตความเป็นอยู่ที่ดีให้กับสังคมไทยด้วยการเป็นสถาบันการเงินที่มีการเติบโตอย่างยั่งยืน 
 
โดยในปี 2566 ถือเป็นโอกาสทองและเป็นปีที่ท้าทายความสามารถของผู้บริหารในการนำพาองค์กรเข้าสู่การเปลี่ยนแปลงในอุตสาหกรรมการเงินทั้งปัจจัยภายในประเทศและปัจจัยภายนอกประเทศ ดังนั้นบริษัทฯ และผู้บริหารจึงต้องพร้อมปรับตัวอยู่ตลอดเวลาเพื่อให้ธุรกิจเดินหน้าต่อได้อย่างมีประสิทธิภาพ 
ด้านนายวิชิต ได้เปิดเผยถึงความรู้สึกต่อการรับบทบาท CEO ครั้งนี้ว่า รู้สึกเป็นเกียรติและภูมิใจที่ได้รับการแต่งตั้งเป็น CEO ใหม่ ของ SCAP แต่ยอมรับว่า ภายใต้การนำทัพในยุคที่อุตสาหกรรมการเงินในประเทศไทยและทั่วโลกเกิดการเปลี่ยนแปลงอย่างรวดเร็ว จึงไม่ง่ายสำหรับการบริหารงานในปีนี้ แต่ไม่ยากหากมีการวางกลยุทธ์ที่ดี ดังนั้นโจทย์สำคัญในปีนี้ จึงมุ่งเน้นการเพิ่มขีดความสามารถในธุรกิจเดิมของเอสแคป และศึกษาธุรกิจใหม่ที่อยู่ในอุตสาหกรรมเดียวกันเพิ่มเติม
 
นั่นก็เพื่อเติมพอร์ตธุรกิจให้ SCAP มีความหลากหลายมากขึ้นและไม่พึ่งพิงธุรกิจใดธุรกิจหนึ่งมากจนเกินไป ซึ่งเป็นไปตามแผนงานของเครือศรีสวัสดิ์ที่ปรับโครงสร้างองค์กรอย่างต่อเนื่อง และตลอดทั้งปีนี้ยังเชื่อว่า บริษัทฯ จะเติบโตอย่างก้าวกระโดดตามเป้าหมาย เพื่อเป็นบริษัทจดทะเบียนที่มีการเติบโตและสร้างผลกำไรอย่างยั่งยืนในอนาคต
 
ทั้งนี้ ที่ประชุมคณะกรรมการบริษัทฯ มีมติอนุมัติการจ่ายเงินปันผลระหว่างกาลให้แก่ผู้ถือหุ้นเป็นเงินสด ในอัตราหุ้นละ 0.80 บาท กำหนดรายชื่อผู้มีสิทธิได้รับปันผล (Record date) วันที่ 10 กุมภาพันธ์ 2566 และจ่ายเงินปันผล วันที่ 24 เดือนกุมภาพันธ์ 2566